Ejendomsmægler Søren Villadsen fra Pandrup har lige nu 60 sommerhuse til salg. Derfor ser han med stor begejstring på muligheden for, at hans kundekartotek i fremtiden kan komme til at tælle både danskere og udlændinge. - Vi håber jo selvfølgelig, at den her udmelding bliver ført ud i livet. Det kunne være fantastisk, siger han. I regeringsgrundlaget for den nye regering står der nemlig, at man vil undersøge muligheden for, om man i en forsøgsperiode kan tillade udlændinge at købe sommerhuse i Danmark. Forsøget skal være begrænset til udvalgte områder. Men står det til borgmester i Jammerbugt Kommune, Mogens Gade (Venstre), bliver det ikke i hans kommune. - Det bliver et nej tak fra Jammerbugt, siger han og uddyber: - Jeg tror, at det kommer til at ødelægge antallet af overnatninger (i udlejningssommerhuse, red.). Jeg tror, at dem fra udlandet, der gerne vil købe husene, måske bare vil have dem for sig selv. Mindre bekymret er hans borgmesterkollega i Frederikshavn Kommune, Birgit Hansen (Socialdemokratiet). Hun ser tværtimod vækstmuligheder i salg af sommerhuse til udenlandske købere. Ifølge hende vil salg af sommerhuse i kommunen til kunder fra eksempelvis Tyskland eller Norge kunne betyde bugnende ordrebøger hos lokale håndværkere, når sommerhusene skal have nye køkkener eller badeværelser. Hun understreger, at man ikke bare hovedløst skal give los for sommerhussalget. Men hun hilser en forsøgsperiode velkommen. Ifølge Birgit Hansen er det nemlig langtfra alle 4700 sommerhuse i kommunen, der i forvejen udlejes. - Tre fjerdedele af sommerhusene i kommunen er danskejede og bliver ikke udlejet. Så den der med, at ”hvis det er en tysker, der ejer det, så bliver det ikke lejet ud…” Her er der altså tre fjerdedele af danskerne, der heller ikke lejer ud, siger Birgit Hansen. Hos Dansk Ejendomsmæglerforening i Nordjylland ser man ligeledes positivt på ideen om at åbne op for udenlandske købere. - For jo flere købere, der er, jo flere sælgere kan vi gøre tilfredse. Og det er jo det, vi er sat i verden for, siger Carsten Kassow, der er kredsformand i Nordjylland. I Pandrup er Søren Villadsens opfordring da også klar til regeringen: Forslaget kan ikke blive til virkelighed hurtigt nok. - Mange af de huse, som vi har stående til salg, står tomme. De bliver slet ikke brugt. Det er jo ikke optimalt. Heller ikke når man ser gennem turismebriller. Så er det jo vigtigt, at husene bliver brugt, konstaterer han. Som det er i dag, er det ikke decideret umuligt for en udlænding at købe et sommerhus i Danmark. Man skal dog have en vis tilknytning til Danmark for at få lov. Det er en vurdering fra sag til sag, som foretages af Justitsministeriet.
Regeringen vil undersøge muligheden for, at det i en forsøgsperiode skal være muligt for udlændinge at købe sommerhuse i Danmark. En udmelding, der får en blandet modtagelse hos borgmestre og ejendomsmæglere i Nordjylland.